b'\n_START_ARTICLE_\nOtello (opera)\n_START_PARAGRAPH_\nOtello je opera v \xc5\xa1tirih dejanjih Giuseppeja Verdija. Libreto je po istoimenski Shakespearovi tragediji napisal Arrigo Boito._NEWLINE_Verdi se je poleti leta 1879 mudil v Milanu, kjer je vodil svoj Requiem v korist \xc5\xbertev poplav v Padski ni\xc5\xbeini. Ob tej prilo\xc5\xbenosti se je sestal z zalo\xc5\xbenikom Ricordijem in dirigentom Facciom. Pogovor o dramskih snoveh je nanesel tudi na Shakespearjevega Othella; znanca sta Verdiju kot primernega libretista predlagala Boita. Ker je skladatelja snov privla\xc4\x8dila, mu je libretist \xc5\xbee tri dni kasneje prinesel scenarij za Otella. Po skladateljevih nasvetih je nato napisal \xc5\xa1e libreto. Skladatelj se je uglasbitve lotil \xc5\xa1ele marca 1884. Prej je z Boitom, s katerim sta pri\xc4\x8dela sodelovati in prijateljevati, predelal \xc5\xa1e operi Simon Boccanegra (1881) in Don Carlos (1883)._NEWLINE_Klavirski izvle\xc4\x8dek nove opere je bil kon\xc4\x8dan oktobra 1885, sledila sta \xc5\xa1e in\xc5\xa1trumentacija in popravki. Decembra 1886 je zalo\xc5\xbenik Ricordi pri sebi \xc5\xbee imel partituro nove opere. V prvih januarskih dneh leta 1887 je s soprogo Giuseppino pri\xc5\xa1el v Milan, kjer je vodil sku\xc5\xa1nje s pevci in orkestrom. Krstna predstava Otella je bila v milanski Scali 5. februarja 1887. Dirigent predstave je bil Franco Faccio, uspeh je bil velikanski. Verdija je po predstavi pri\xc4\x8dakala navdu\xc5\xa1ena mno\xc5\xbeica, ki je izpregla iz njegove ko\xc4\x8dije konje in sama odpeljala mojstra v hotel. Z Otellom je skladatelj prekinil svoj kar \xc5\xa1estnajstletni operni molk. Po Aidi namre\xc4\x8d ni napisal nobene opere. Boitov libreto je danes ozna\xc4\x8den kot eden najpopolnej\xc5\xa1ih v operni literaturi, nekateri so mnenja, da je z zgo\xc5\xa1\xc4\x8deno zgodbo in poglobljenimi zna\xc4\x8daji presegel samega Shakespearja._NEWLINE_Na odru ljubljanske Opere so Otella uprizorili v sezonah 1935/1936, 1956/1957, 1984, 1989/1990 in 2015/2016.\n_START_SECTION_\nPrvo dejanje\n_START_PARAGRAPH_\nCiper, pred pala\xc4\x8do namestni\xc5\xa1tva._NEWLINE_Ljudje gledajo na viharno morje, kjer se Otellova ladja bori z valovi. Vsi si \xc5\xbeelijo njegovega prihoda, le Jago \xc5\xbeeli, da bi se utopil. Sovra\xc5\xbei ga, ker je v napredovanju ostal za Cassiom, zato Otellu prise\xc5\xbee ma\xc5\xa1\xc4\x8devanje. Otello se sre\xc4\x8dno izkrca na obali - vrnil se je kot zmagovalec bitke nad Turki. Ob navdu\xc5\xa1eni mno\xc5\xbeici odide v pala\xc4\x8do._NEWLINE_Jago z Roderigom snuje na\xc4\x8drt ma\xc5\xa1\xc4\x8devanja. Na bli\xc5\xbenjem slavju opijanita Cassia, Roderigo izzove prepir, v katerem Cassio rani Montana. Otello pomiri prepirajo\xc4\x8de se \xc4\x8dastnike, Cassia razre\xc5\xa1i dol\xc5\xbenosti, Jagu pa naro\xc4\x8di, da mu poro\xc4\x8da o dogodku.\n_START_SECTION_\nDrugo dejanje\n_START_PARAGRAPH_\nJago se pogovarja z obupanim Cassiom. Predlaga mu, naj prosi Desdemono, da zanj pri Otellu izprosi dobre besede. Ko Jago ostane sam, izpove svoj podli na\xc4\x8drt - Otellu bo vcepil kal ljubosumja do \xc5\xbeene. Ko se ljudstvo prikloni Desdemoni in ko ta pred vsemi prosi odpu\xc5\xa1\xc4\x8danja za Cassia, postane sumni\xc4\x8dav. Desdemona ho\xc4\x8de s svojim robcem oviti mo\xc5\xbeevo bole\xc4\x8do glavo, a jo le-ta odrine od sebe. Emilia jo zmedeno odvede stran, Jago pa spretno izmakne robec, ki mu bo slu\xc5\xbeil pri podlem na\xc4\x8drtu._NEWLINE_Jago ostane sam z Otellom. La\xc5\xbee mu o Desdemonini nezvestobi in naklonjenosti do Cassia. V dokaz za navedbe naj bo robec. Ljubosumje razjeda Otellovo srce, \xc5\xbeeni prise\xc5\xbee ma\xc5\xa1\xc4\x8devanje.\n_START_SECTION_\nTretje dejanje\n_START_PARAGRAPH_\nJago vedno bolj spodkopava Otellovo zaupanje v Desdemono. Otello je vse bolj ljubosumen, ob vsaki prilo\xc5\xbenosti psuje in poni\xc5\xbeuje soprogo. Najbolj pa vzkipi, ko Desdemona samo omenja Cassiovo ime._NEWLINE_Jago se pogovarja s Cassiom tako, da pogovor sli\xc5\xa1i tudi Otello. Pogovarjata se o neki kurtizani, ljubosumni Otello pa misli, da se pogovarjata o njegovi \xc5\xbeeni. Dokon\xc4\x8dno je prepri\xc4\x8dan v \xc5\xbeenino nezvestobo, ko v Cassiovih rokah zagleda Desdemonin rob\xc4\x8dek. Tedaj prise\xc5\xbee, da bo nezvesto \xc5\xbeeno ubil. Javno jo raz\xc5\xbeali, nato se v mukah ljubosumja zgrudi.'